Document ID: 32008D0561

NEUVOSTON PÄÄTÖS,
tehty 3 päivänä kesäkuuta 2008,
liiallisen alijäämän olemassaolosta Portugalissa tehdyn päätöksen 2005/730/EY kumoamisesta
(2008/561/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 104 artiklan 12 kohdan,
ottaa huomioon komission suosituksen,
sekä katsoo seuraavaa:
(1)
Neuvoston päätöksellä 2005/730/EY (1), joka tehtiin perustamissopimuksen 104 artiklan 6 kohdan mukaisesti komission suosituksesta, on todettu, että Portugalissa oli liiallinen alijäämä. Neuvosto pani merkille, että julkisen talouden arvioitu alijäämä oli 6,2 prosenttia suhteessa BKT:hen vuonna 2005, mikä oli enemmän kuin perustamissopimuksen mukainen 3 prosentin viitearvo, ja että julkisen bruttovelan odotettiin olevan 66,5 prosenttia suhteessa BKT:hen eli yli perustamissopimuksen mukaisen viitearvon, joka on 60 prosenttia suhteessa BKT:hen.
(2)
Neuvosto antoi 20 päivänä syyskuuta 2005 perustamissopimuksen 104 artiklan 7 kohdan sekä liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annetun neuvoston asetuksen (EY) N:o 1467/97 (2) 3 artiklan 4 kohdan mukaisesti Portugalille komission suositukseen perustuvan suosituksen liiallisen alijäämän poistamiseksi vuoteen 2008 mennessä. Suositus julkaistiin.
(3)
Perustamissopimuksen 104 artiklan 12 kohdan mukaisesti neuvoston päätös liiallisen alijäämän olemassaolosta kumotaan, kun liiallinen alijäämä kyseisessä jäsenvaltiossa on neuvoston käsityksen mukaan oikaistu.
(4)
Perustamissopimuksen liitteenä olevan liiallisia alijäämiä koskevasta menettelystä tehdyn pöytäkirjan mukaan komissio toimittaa menettelyn täytäntöönpanoa varten tarvittavat tiedot. Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta 22 päivänä marraskuuta 1993 annetun neuvoston asetuksen (EY) N:o 3605/93 (3) 4 artiklan mukaisesti jäsenvaltioiden on pöytäkirjan soveltamisen osana annettava tiedot julkisen talouden alijäämästä ja velasta ja muista asiaan liittyvistä muuttujista kahdesti vuodessa, 1 päivään huhtikuuta ja 1 päivään lokakuuta mennessä.
(5)
Niiden tietojen perusteella, jotka komissio (Eurostat) on asetuksen (EY) N:o 3605/93 8 g artiklan 1 kohdan mukaisesti toimittanut saatuaan Portugalilta ilmoituksen ennen 1 päivänä huhtikuuta 2008, ja komission yksiköiden kevään 2008 talousennusteen perusteella voidaan tehdä seuraavat päätelmät:
-
julkisen talouden alijäämä supistui suhteessa BKT:hen vuoden 2005 6,1 prosentista 3,9 prosenttiin vuonna 2006 ja 2,6 prosenttiin vuonna 2007 eli alle 3 prosentin viitearvon suhteessa BKT:hen vuotta ennen neuvoston asettamaa määräaikaa. Viimeksi mainittua lukua voidaan verrata joulukuussa 2007 tarkistetussa Portugalin vakausohjelmassa asetettuun 3 prosentin tavoitteeseen suhteessa BKT:hen,
-
julkisen talouden rahoitusaseman kohenemiseen vaikuttivat sekä julkisten menojen lasku suhteessa BKT:hen että tulojen kasvu suhteessa BKT:hen. Menosuhde aleni 1 prosenttiyksikköä suhteessa BKT:hen vuonna 2006 ja lähes prosenttiyksikköä suhteessa BKT:hen vuonna 2007. Samanaikaisesti julkiset tulot kasvoivat noin prosenttiyksikköä suhteessa BKT:hen sekä vuonna 2006 että vuonna 2007. Julkisen talouden vakauttamisen taustalla olivat lähinnä rakenteelliset toimenpiteet; eräällä kertaluonteisella toimella oli hienoinen 0,1 prosentin vaikutus suhteessa BKT:hen vuonna 2007. Rakenteellisen rahoitusaseman (suhdannetasoitettu rahoitusasema ilman kertaluonteisia ja muita väliaikaisia toimenpiteitä) arvioidaan kohentuneen 2 prosenttiyksikköä suhteessa BKT:hen vuonna 2006 ja 1 prosenttiyksikköä suhteessa BKT:hen vuonna 2007, mikä noudattaa 104 artiklan 7 kohdan nojalla annetussa neuvoston suosituksessa esitettyä rakenteellisen rahoitusaseman kohenemista 1,5 prosenttia suhteessa BKT:hen vuonna 2006 ja vähintään prosenttia suhteessa BKT:hen vuonna 2007,
-
komission yksiköiden keväällä 2008 antamassa talousennusteessa ennakoidaan alijäämän supistuvan vuonna 2008 edelleen 2,2 prosenttiin suhteessa BKT:hen lähinnä joidenkin lisätulojen ansiosta; samalla talousarvion toteuttamista hyödyttää alijäämää supistava kertaluonteinen toimenpide, joka on 0,2 prosenttia suhteessa BKT:hen. Pääpiirteissään tämä vastaa virallista alijäämätavoitetta, joka joulukuussa 2007 tarkistetussa Portugalin vakausohjelmassa oli 2,4 prosenttia suhteessa BKT:hen, ja tarkistettua 2,2 prosentin tavoitetta suhteessa BKT:hen, josta Portugalin viranomaiset ilmoittivat maaliskuun 2008 lopulla. Kevään talousennusteen mukaan julkisen talouden alijäämä on vuonna 2009 2,6 prosenttia suhteessa BKT:hen, jos politiikka säilyy ennallaan. Tämä osoittaa, että alijäämä on uskottavasti ja pysyvästi saatu 3 prosentin viitearvon alapuolelle,
-
rakenteellisen rahoitusaseman ennakoidaan kuitenkin kohenevan vuonna 2008 noin prosenttiyksikköä suhteessa BKT:hen ja, jos politiikka säilyy ennallaan, heikkenevän prosenttiyksikköä suhteessa BKT:hen vuonna 2009. Tämä kehitys on nähtävä suhteessa tarpeeseen edetä kohti julkisen talouden rahoitusaseman keskipitkän aikavälin tavoitetta, joka Portugalin kohdalla tarkoittaa 0,5 prosentin rakenteellista alijäämää suhteessa BKT:hen,
-
julkinen velka väheni vuoden 2006 64,7 prosentista suhteessa BKT:hen 63,6 prosenttiin suhteessa BKT:hen vuonna 2007. Komission yksiköiden keväällä 2008 antaman talousennusteen mukaan BKT:n hidas kasvu ja julkisen talouden edelleen suhteellisen suuri alijäämä pitävät julkisen velan noin 64 prosentissa suhteessa BKT:hen vuonna 2009.
(6)
Neuvoston käsityksen mukaan Portugalin liiallinen alijäämä on oikaistu, ja näin ollen päätös 2005/730/EY olisi kumottava,
ON TEHNYT TÄMÄN PÄÄTÖKSEN:
1 artikla
Kokonaistilanteen arviointi osoittaa, että Portugalin liiallisen alijäämän tilanne on oikaistu.
2 artikla
Kumotaan päätös 2005/730/EY.
3 artikla
Tämä päätös on osoitettu Portugalin tasavallalle.
Tehty Luxemburgissa 3 päivänä kesäkuuta 2008.

Labels: 2
18